
	EUROOPAN KOMISSIO


Bryssel 9.3.2010
KOM(2010) 83 lopullinen
2010/0051 (COD)
 
Ehdotus:

EUROOPAN PARLAMENTIN JA NEUVOSTON ASETUS

yleisistä säännöistä ja periaatteista, joiden mukaisesti jäsenvaltiot valvovat komission täytäntöönpanovallan käyttöä

PERUSTELUT

1.
Ehdotuksen tausta: uusi toimielinjärjestelmä
Lissabonin sopimus, jäljempänä ’uusi perussopimus’, tuli voimaan 1. joulukuuta 2009. Uudella perussopimuksella muutetaan merkittävästi sitä, miten komissio käyttää lainsäätäjän sille myöntämää täytäntöönpanovaltaa. Toisin kuin Euroopan yhteisön perustamissopimuksen, jäljempänä ’EY:n perustamissopimus’, 202 artiklan säännöksissä uudessa perussopimuksessa erotetaan selkeästi toisistaan komissiolle siirretty valta antaa muita kuin lainsäätämisjärjestyksessä hyväksyttäviä, soveltamisalaltaan yleisiä säädöksiä, joilla täydennetään tai muutetaan lainsäätämisjärjestyksessä hyväksytyn säädöksen tiettyjä, muita kuin sen keskeisiä osia (delegoidut säädökset), ja komissiolle myönnetty valta antaa täytäntöönpanosäädöksiä. Kyseessä on kaksi täysin erillistä oikeudellista kehystä:

· Delegoituja säädöksiä koskevissa uuden perussopimuksen määräyksissä, jotka on vahvistettu Euroopan unionin toiminnasta tehdyn sopimuksen, jäljempänä ’perussopimuksen’, 290 artiklassa, määrätään, että lainsäätäjä valvoo komission valtaa antaa säädöksiä joko käyttämällä oikeuttaan peruuttaa säädösvallan siirto tai oikeuttaan vastustaa säädöksen antamista. Nämä määräykset ovat itsessään riittävät, eikä niiden soveltaminen edellytä oikeudellisesti velvoittavaa kehystä.

· Täytäntöönpanosäädöksiä koskevissa uuden perussopimuksen määräyksissä, jotka on vahvistettu perussopimuksen 291 artiklassa, ei anneta Euroopan parlamentille eikä neuvostolle minkäänlaista roolia komission täytäntöönpanovallan käytön valvonnassa. Ainoastaan jäsenvaltiot voivat harjoittaa tällaista valvontaa, ja sen harjoittaminen edellyttää oikeudellista kehystä.

Luomalla kaksi erillistä oikeudellista kehystä uuden perussopimuksen laatijat pyrkivät ottamaan paremmin huomioon kummankin säädöstyypin luonteen:

· Delegoitujen säädösten kohdalla lainsäätäjä siirtää komissiolle vallan hyväksyä sellaisia toimenpiteitä, jotka se olisi voinut hyväksyä itse. Sen vuoksi lainsäätäjä valvoo komissiota tämän käyttäessä sille siirrettyä valtaa.

· Täytäntöönpanosäädösten kohdalla tilanne on hyvin erilainen. Jäsenvaltiot luonnollisesti vastaavat oikeudellisesti velvoittavien Euroopan unionin säädösten täytäntöönpanosta. Kuitenkin silloin, kun on tärkeää varmistaa perussäädösten yhdenmukainen täytäntöönpano, nimenomaan komission on käytettävä täytäntöönpanovaltaansa. Sen vuoksi on jäsenvaltioiden tehtävä valvoa komission täytäntöönpanovallan käyttöä.

Uuden perussopimuksen määräysten mukaan kaikki lainsäätäjät ovat tasaveroisia, kun on kyse säädösvallan ja täytäntöönpanovallan siirtämisestä. 

EY:n perustamissopimuksen mukaan neuvoston oli mahdollista siirtää täytäntöönpanotoimivaltaa komissiolle. Neuvosto pystyi myös erityistapauksissa pidättämään itselleen oikeuden käyttää täytäntöönpanotoimivaltaa.

Uuden perussopimuksen määräysten nojalla perussopimuksesta johtuu suora velvoite siirtää säädöksillä täytäntöönpanovaltaa komissiolle silloin, kun se on tarpeen kyseisten säädösten yhdenmukaisen täytäntöönpanon varmistamiseksi. Tällaisilla säädöksillä voidaan myös tietyissä asianmukaisesti perustelluissa tapauksissa sekä Euroopan unionista tehdyn sopimuksen 24 ja 26 artiklassa määrätyissä tapauksissa siirtää täytäntöönpanovaltaa neuvostolle komission sijaan. Tämä ei kuitenkaan tarkoita sitä, että neuvoston tehtävänä olisi millään tavalla valvoa komissiolle siirretyn täytäntöönpanovallan käyttöä.

Uudessa perussopimuksessa määrätään selvästi, että yksinomaan jäsenvaltiot valvovat komission täytäntöönpanovallan käyttöä silloin, kun tällaista valvontaa edellytetään oikeudellisesti velvoittavassa unionin säädöksessä.

Komissio on perussopimuksen 290 artiklan täytäntöönpanon osalta esittänyt näkemyksensä delegoitujen säädösten soveltamisalasta, säädösvallan siirtoon sovellettavista menettelyistä ja niistä työskentelytavoista, joita se aikoo noudattaa valmistellessaan delegoitujen säädösten antamista, tiedonannossa Euroopan parlamentille ja neuvostolle (KOM(2009) 673, 9. joulukuuta 2009).

2.
Ehdotuksen tavoitteet ja sisältö

2.1.
Ehdotuksen perustelut ja pääperiaatteet

Perussopimuksen 291 artiklan mukaan Euroopan parlamentti ja neuvosto vahvistavat tavallista lainsäätämisjärjestystä noudattaen annetuilla asetuksilla etukäteen yleiset säännöt ja periaatteet, joiden mukaisesti jäsenvaltiot valvovat komission täytäntöönpanovallan käyttöä. Tämän ehdotuksen tarkoituksena on panna perussopimuksen 291 artikla täytäntöön.

Tämän ehdotuksen taustalla ovat ensisijaisesti perussopimuksen uudet määräykset ja edellä 1 kohdassa kuvattu uusi toimielinjärjestelmä. Ehdotuksessa hyödynnetään toisaalta myös neuvoston päätöstä 1999/468/EY, jäljempänä ’komitologiapäätös’, ja sen täytäntöönpanosta saatua kokemusta. Samalla kuitenkin yksinkertaistetaan sen säännöksiä ja otetaan huomioon erityisesti seuraavat yleiset periaatteet:

· On jäsenvaltioiden tehtävä valvoa komission täytäntöönpanovallan käyttöä.

· Menettelyä koskevien sääntöjen olisi oltava oikeassa suhteessa täytäntöön pantavien säädösten luonteeseen.

2.2.
Ehdotuksen pääkohdat sekä yhtäläisyydet ja uudistukset komitologiapäätökseen verrattuna

Ehdotuksen pääkohdat ovat seuraavat:

· Ehdotuksessa säilytetään komitologiapäätöksen (3 artiklan) mukainen komitearakenne mutta muutetaan sitä jäljempänä esitetyllä tavalla.

· Ehdotus käsittää ainoastaan kaksi menettelyä: neuvoa-antavan menettelyn, joka vastaa nykyistä neuvoa-antavaa menettelyä, ja uuden ns. tarkastelumenettelyn, jolla on tarkoitus korvata nykyiset hallinto- ja sääntelymenettelyt (4 ja 5 artikla).

· Pääsääntöisesti noudatetaan neuvoa-antavaa menettelyä, jota voidaan soveltaa kaikilla politiikan aloilla ja kaikentyyppisiin velvoittaviin täytäntöönpanotoimenpiteisiin (2 artiklan 3 kohta).

· Tarkastelumenettelyn valintaa koskevat perusteet heijastelevat komitologiapäätöksessä esitettyjä perusteita. Koska tavoitteena on yhdenmukaisuuden lisääminen ja sen varmistaminen, että menettelyä koskevat säännöt ovat oikeassa suhteessa hyväksyttävien täytäntöönpanosäädösten luonteeseen, nämä perusteet ovat velvoittavia siinä mielessä, että tarkastelumenettelyä voidaan käyttää ainoastaan silloin, kun perusteet täyttyvät (2 artiklan 2 kohta). 

· Tarkastelumenettelyn (5 artikla) kulku olisi seuraava:

· Jos komitea antaisi kielteisen lausunnon ehdotuksesta toimenpiteiksi, komissio ei voisi niitä hyväksyä. Komissiolla olisi mahdollisuus jättää ehdotus uudelleen komitealle toista käsittelyä varten tai esittää käsiteltäväksi muutettu ehdotus. Hyvin poikkeuksellisissa olosuhteissa komissio voisi hyväksyä ehdotuksen toimenpiteiksi kielteisestä lausunnosta huolimatta, mutta tällöinkin komitealla olisi vielä mahdollisuus sanoa viimeinen sana tietyssä määräajassa, joka ei voi olla yhtä kuukautta pidempi. 

· Jos lausuntoa ei annettaisi, komissio voisi viime kädessä päättää toimenpiteiden hyväksymisestä ottaen huomioon muun muassa komiteassa esitetyt kannat.

· Jos komitean lausunto olisi myönteinen, komissio hyväksyisi toimenpiteet, paitsi jollei hyväksymättä jättäminen olisi perusteltua poikkeuksellisten olosuhteiden tai esiin tulleiden uusien seikkojen vuoksi.
Tarkastelumenettelyä käytettäessä siis komitea voisi estää komissiota hyväksymästä toimenpide-ehdotusta, jos jäsenvaltioiden määräenemmistö vastustaisi ehdotusta. Tässä menettelyssä sovellettavissa äänestyssäännöissä otettaisiin huomioon äänestyssäännöt, jotka olivat komitologiapäätöstä sovellettaessa edellytyksenä sille, että neuvosto, joka toimi muutoksenhakuelimenä, saattoi estää komissiota hyväksymästä toimenpide-ehdotusta. Olisi myös johdonmukaista, että tarkastelumenettelykomiteoissa sovellettavat äänestyssäännöt olisivat samanlaiset kuin äänestyssäännöt, jotka on tarkoitus ottaa käyttöön, jotta neuvosto voi vastustaa delegoidun säädöksen antamista perussopimuksen 290 artiklan mukaisesti. 

Uutta on myös se, ettei komissiota velvoitettaisi hyväksymään ehdotusta toimenpiteiksi sellaisissa tapauksissa, joissa ehdotus ei ole saanut määräenemmistöä puolelleen tai vastaansa.
 Suurempi joustavuus tällaisissa tilanteissa on tarpeen, jotta komissio voi harkita uudelleen ehdotusta toimenpiteiksi. Komission pitäisi voida päättää siitä, hyväksyykö se ehdotuksen toimenpiteiksi vai esittääkö se komitealle muutetun ehdotuksen, jossa on otettu huomioon muun muassa komiteassa esitetyt kannat. Tällainen joustavuus mahdollistaisi sen, että jäsenvaltioiden kannat voitaisiin ottaa paremmin huomioon, sekä parantaisi tehtyjen päätösten laatua ja tarkoituksenmukaisuutta. 

· Ehdotus sisältää erityismenettelyjä sellaisia tilanteita varten, joissa toimenpiteitä on ryhdyttävä soveltamaan välittömästi tilanteen kiireellisyyden vuoksi. Samoin otetaan huomioon tapaukset, joissa välittömästi sovellettavista toimenpiteistä säädetään perussäädöksessä (6 artikla). Tällaisen säännöksen nojalla kukin komitea voisi tutkia toimenpidettä ja antaa siitä lausuntonsa sen jälkeen, kun komissio on sen hyväksynyt. Jos toimenpide ei ole tarkastelumenettelykomitean lausunnon mukainen, komission olisi kumottava se. Komissio voisi kuitenkin pitää toimenpiteen voimassa, jos se olisi perusteltua tiettyjen tarkasti rajattujen syiden, kuten terveyden ja turvallisuuden, perusteella. 

· Ehdotuksessa säilytetään säännökset, jotka koskevat komiteoiden työjärjestystä (7 artikla), ja säännökset, jotka koskevat yleisön oikeutta saada tietoja komitean työstä (8 artiklan 3 kohta).

· Komitologiapäätöksen soveltamisesta saadun kokemuksen johdosta ehdotuksessa on myös useita tärkeitä säännöksiä seikoista, jotka ovat muodostuneet yleiseksi käytännöksi mutta jotka eivät aiemmin ole sisältyneet päätökseen – tai jotka on mainittu ainoastaan komiteoiden työjärjestyksissä. Esimerkkejä tällaisista säännöksistä ovat kirjallisen menettelyn käyttö komitean lausunnon saamiseksi (3 artiklan 5 kohta) ja mahdollisuus muuttaa toimenpide-ehdotusta, jotta voidaan ottaa huomioon komiteassa käydyt keskustelut ennen kuin se antaa virallisen lausuntonsa (3 artiklan 4 kohta).

· Vaikka on yksin jäsenvaltioiden tehtävä valvoa komission täytäntöönpanovallan käyttöä, kummallekin lainsäätäjälle olisi asianmukaisesti ja jatkuvasti tiedotettava komitean työstä käyttämällä jatkossakin nykyistä komiteamenettelyrekisteriä, jota mukautettaisiin uusia menettelyjä vastaavaksi (8 artiklan 1 ja 2 kohta). Tällainen oikeus tiedonsaantiin ei keskeyttäisi päätöksentekoprosessia, eikä se näin ollen antaisi lainsäätäjille perussopimuksen 291 artiklan kanssa ristiriidassa olevaa oikeutta. 

· Selkeyden, yhdenmukaisuuden ja tehokkuuden vuoksi ehdotetussa asetuksessa säädetään voimassa olevan säännöstön automaattisesta mukauttamisesta uusiin menettelyihin (10 artikla). Kaikki viittaukset komitologiapäätöksessä, sen 5 a artiklaa lukuun ottamatta, säädettyihin menettelyihin, olisi katsottava viittauksiksi asetuksen vastaaviin menettelyihin. Näin vältettäisiin hankala tilanne, jossa käytössä olisivat yhtä aikaa sekä vanhat komitologiamenettelyt että uudet menettelyt. Samalla vältettäisiin koko voimassa olevan säännöstön mukauttaminen joko säädös kerrallaan tai useita säädöksiä koskevilla ns. omnibus-asetuksilla. Koska komiteamenettelyrekisteri on saatettava sellaiseksi, että kaikkien voimassa olevien menettelyjen automaattinen mukautus on teknisesti mahdollista, 10 artiklaa aletaan soveltaa kahden kuukauden kuluttua asetuksen voimaantulosta. 

· Uuden järjestelmän edellyttämät mukautukset eivät vaikuttaisi sellaisiin vireillä oleviin menettelyihin, joissa lausunto on jo annettu joko komitean kokouksessa tai kirjallista menettelyä käyttäen (11 artikla). Tarkoituksena ei myöskään ole, että vireillä olevat menettelyt, joissa lausuntoa ei ole annettu, olisi pysäytettävä ja aloitettava alusta. Menettelyjä, myös kirjallisia, olisi jatkettava, ja kokoukset olisi pidettävä. Mukauttaminen vaikuttaa ennen kaikkea siihen menettelyyn, jota on noudatettava sen jälkeen, kun komitea on antanut lausuntonsa. 

· Asetuksen 10 ja 11 artiklaa ei sovelleta erityismenettelyihin, jotka eivät kuulu neuvoston päätöksen 1999/468/EY soveltamisalaan. Näitä ovat erityisesti yhteisen kauppapolitiikan täytäntöön panemiseksi luodut erityismenettelyt. Sen vuoksi mainittuja erityismenettelyjä sovelletaan edelleen, kunnes perussäädöksiä muutetaan vastaamaan perussopimuksen 291 artiklalla luotua täytäntöönpanovaltaa koskevaa järjestelmää ja tämän ehdotuksen mukaisia yleisiä sääntöjä ja periaatteita, joiden mukaisesti komissio käyttää täytäntöönpanovaltaa.

2010/0051 (COD)
Ehdotus:

EUROOPAN PARLAMENTIN JA NEUVOSTON ASETUS

yleisistä säännöistä ja periaatteista, joiden mukaisesti jäsenvaltiot valvovat komission täytäntöönpanovallan käyttöä

EUROOPAN PARLAMENTTI JA EUROOPAN UNIONIN NEUVOSTO, jotka

ottavat huomioon Euroopan unionin toiminnasta tehdyn sopimuksen ja erityisesti sen 291 artiklan 3 kohdan,

ottavat huomioon Euroopan komission ehdotuksen,

noudattavat tavallista lainsäätämisjärjestystä

sekä katsovat seuraavaa:

(1)
Jos unionin oikeudellisesti velvoittavat säädökset, jäljempänä ’perussäädökset’, edellyttävät yhdenmukaista täytäntöönpanoa, kyseisissä säädöksissä on siirrettävä täytäntöönpanovaltaa komissiolle tai, tietyissä asianmukaisesti perustelluissa tapauksissa sekä Euroopan unionista tehdyn sopimuksen 24 ja 26 artiklassa määrätyissä tapauksissa, neuvostolle.

(2)
Euroopan yhteisön perustamissopimuksen yhteydessä komission täytäntöönpanovallan käyttöä ohjattiin 28 päivänä kesäkuuta 1999 tehdyllä neuvoston päätöksellä 1999/468/EY. 

(3)
Euroopan unionin toiminnasta tehdyssä sopimuksessa edellytetään, että Euroopan parlamentti ja neuvosto vahvistavat yleiset säännöt ja periaatteet, joiden mukaisesti jäsenvaltiot valvovat komission täytäntöönpanovallan käyttöä.

(4)
On tarpeen varmistaa, että tällaiset valvontamenettelyt ovat selkeitä, tehokkaita ja oikeassa suhteessa täytäntöönpanosäädösten luonteeseen ja että niissä on otettu huomioon perussopimuksen institutionaaliset vaatimukset sekä päätöksen 1999/468/EY täytäntöönpanosta saatu kokemus ja siitä syntynyt yleinen käytäntö.

(5)
Silloin kun perussäädöksessä edellytetään jäsenvaltioiden valvontaa komission antaessa täytäntöönpanosäädöksen, on asianmukaista, että tätä valvontaa varten perustetaan komitea, joka muodostuu jäsenvaltioiden edustajista ja jonka puheenjohtajana on komission edustaja.

(6)
Komission täytäntöönpanovallan käyttöä koskevien vaatimusten yksinkertaistamiseksi olisi oltava ainoastaan kaksi menettelyä: neuvoa-antava menettely ja tarkastelumenettely. 

(7)
Yksinkertaistamisen vuoksi komiteaan olisi sovellettava yhteisiä sääntöjä; näihin kuuluvat keskeisesti säännökset, jotka koskevat komitean työskentelyä sekä sen mahdollisuutta antaa lausunto kirjallista menettelyä noudattaen.

(8)
Olisi laadittava perusteet sen määrittämiseksi, mitä menettelyä käytetään täytäntöönpanosäädösten antamisessa. Näiden perusteiden olisi oltava velvoittavia, jotta voidaan lisätä yhdenmukaisuutta ja varmistaa, että menettelyä koskevat säännöt ovat oikeassa suhteessa hyväksyttävien täytäntöönpanosäädösten luonteeseen.

(9)
Tarkastelumenettelyä olisi sovellettava ainoastaan silloin, kun hyväksytään yleisluonteisia toimenpiteitä, joilla pannaan täytäntöön perussäädöksiä, ja erityisiä toimenpiteitä, joiden vaikutus saattaa olla merkittävä. Tällä menettelyllä olisi mahdollistettava jäsenvaltioiden suorittama valvonta siten, että toimenpiteitä ei voida hyväksyä, elleivät ne ole komitean lausunnon mukaisia, lukuun ottamatta hyvin poikkeuksellisia olosuhteita, joissa komission olisi kielteisestä lausunnosta huolimatta voitava hyväksyä toimenpiteet ja soveltaa niitä rajoitetun ajan. Komission olisi voitava tarkastella ehdotusta toimenpiteiksi uudelleen silloin, kun komitea ei ole antanut lausuntoa, ja ottaa huomioon komiteassa ilmaistut näkemykset.

(10)
Neuvoa-antavaa menettelyä olisi sovellettava kaikissa muissa tapauksissa ja aina, kun se katsotaan soveltuvimmaksi menettelyksi.

(11)
Erittäin kiireellisissä tapauksissa olisi oltava mahdollista hyväksyä välittömästi sovellettavia toimenpiteitä, kun tällaisesta mahdollisuudesta säädetään perussäädöksessä.

(12)
Euroopan parlamentille ja neuvostolle olisi tiedotettava säännöllisesti komiteoiden työstä.

(13)
Yleisölle olisi annettava mahdollisuus saada tietoja komitean työstä.

(14)
Päätös 1999/468/EY olisi kumottava. Jotta voitaisiin siirtyä päätöksessä 1999/468/EY säädetystä menettelytavasta tämän asetuksen soveltamiseen, kaikki voimassa olevassa lainsäädännössä olevat viittaukset mainitussa päätöksessä säädettyihin menettelyihin, sen 5 a artiklassa säädettyä valvontaa lukuun ottamatta, olisi katsottava viittauksiksi tässä asetuksessa säädettyihin vastaaviin menettelyihin. Päätöksen 1999/468/EY 5 a artikla olisi kuitenkin säilytettävä niitä voimassa olevia perussäädöksiä varten, joissa siihen viitataan.

(15)
Tämä asetus ei vaikuta kilpailusääntöjen täytäntöönpanoon liittyvään komission toimivaltaan, josta määrätään perussopimuksessa,

OVAT HYVÄKSYNEET TÄMÄN ASETUKSEN:

1 artikla
Kohde

Asetuksessa vahvistetaan yleiset säännöt ja periaatteet, joita sovelletaan silloin, kun oikeudellisesti velvoittavassa unionin säädöksessä, jäljempänä ’perussäädös’, edellytetään, että jäsenvaltiot valvovat komissiota tämän antaessa velvoittavia täytäntöönpanosäädöksiä. 

2 artikla
Menettelyn valinta

1.
Perussäädöksessä voidaan säätää tarkastelumenettelyn tai neuvoa-antavan menettelyn soveltamisesta sen mukaan, minkälaisista täytäntöönpanotoimista on kyse. 

2.
Tarkastelumenettelyä voidaan soveltaa ainoastaan, kun hyväksytään

a)
yleisluonteisia täytäntöönpanotoimenpiteitä, 

b)
muita täytäntöönpanotoimenpiteitä, jotka liittyvät

i)
yhteiseen maatalouspolitiikkaan ja kalastuspolitiikkaan,

ii)
ympäristöön, turvallisuuteen tai ihmisten, eläinten tai kasvien terveyden suojeluun,

iii)
yhteiseen kauppapolitiikkaan.

3.
Neuvoa-antavaa menettelyä sovelletaan kaikkiin muihin täytäntöönpanotoimenpiteisiin sekä 2 kohdassa mainittuihin täytäntöönpanotoimenpiteisiin, kun se katsotaan soveltuvaksi.

3 artikla
Yhteiset säännökset

1.
Kun perussäädöksessä säädetään 4, 5 ja 6 artiklassa tarkoitettujen menettelyjen soveltamisesta, sovelletaan tämän artiklan 2–6 kohdan säännöksiä.

2.
Komissiota avustaa komitea, joka muodostuu jäsenvaltioiden edustajista ja jonka puheenjohtajana on komission edustaja.

3.
Puheenjohtaja esittää komitealle ehdotuksen toimenpiteiksi.

4.
Komitea tarkastelee ehdotusta toimenpiteiksi. Puheenjohtaja voi ennen lausunnon antamista esittää muutettuja versioita ehdotetuista toimenpiteistä komitean käsiteltäviksi. Tätä varten puheenjohtaja voi kutsua komitean koolle useita kertoja. Komitea antaa lausuntonsa ehdotuksesta määräajassa, jonka puheenjohtaja voi asettaa asian kiireellisyyden mukaan. 

5.
Puheenjohtaja voi hankkia komitean lausunnon kirjallista menettelyä noudattaen. Hän lähettää komitean jäsenille ehdotuksen toimenpiteiksi, joista komitealta pyydetään lausuntoa, ja asettaa määräajan asian kiireellisyyden mukaan. Komitean jäsenen, joka ei ole ilmoittanut vastustavansa ehdotusta toimenpiteiksi tai pidättäytyvänsä antamasta siitä lausuntoa ennen määräajan umpeutumista, katsotaan kannattavan ehdotusta.

Kukin komitean jäsen voi edellisessä kohdassa tarkoitetussa määräajassa pyytää, että kirjallinen menettely päätetään ja ehdotus toimenpiteiksi käsitellään komitean kokouksessa. Puheenjohtaja voi päättää pitäytyä kirjallisessa menettelyssä tai lopettaa kirjallisen menettelyn tuloksettomana, jolloin komitea on kutsuttava koolle mahdollisimman pian.

6.
Komitean lausunto merkitään pöytäkirjaan. Jokaisella jäsenvaltiolla on oikeus saada kantansa merkityksi pöytäkirjaan.

4 artikla
Neuvoa-antava menettely

1.
Komitea antaa, tarvittaessa äänestettyään, lausuntonsa. Jos komitea äänestää, lausunto on annettava perussopimuksen 238 artiklan 1 kohdassa määrätyllä enemmistöllä.

2.
Komissio päättää toteutettavista toimenpiteistä ottaen mahdollisimman suurelta osin huomioon komiteassa käydyistä keskusteluista tehdyt päätelmät ja annetun lausunnon. Se ilmoittaa komitealle, miten lausunto on otettu huomioon.

5 artikla
Tarkastelumenettely

1.
Komitea antaa lausuntonsa määräenemmistöllä Euroopan unionista tehdyn sopimuksen 16 artiklan 4 ja 5 kohdan mukaisesti.

2.
Jos ehdotus toimenpiteiksi on komitean lausunnon mukainen, komissio hyväksyy kyseiset toimenpiteet, jollei niiden hyväksymättä jättäminen ole perusteltua poikkeuksellisten olosuhteiden tai esiin tulleiden uusien seikkojen vuoksi. Tällöin puheenjohtaja voi esittää komitealle uuden ehdotuksen toteutettaviksi toimenpiteiksi.

3.
Jos ehdotus toimenpiteiksi ei ole komitean lausunnon mukainen, komissio ei hyväksy kyseisiä toimenpiteitä. Puheenjohtaja voi esittää komitealle ehdotuksen toimenpiteiksi jatkokäsittelyä varten tai esittää komitealle muutetun version ehdotetuista toimenpiteistä.

4.
Jos lausuntoa ei anneta, komissio voi hyväksyä ehdotuksen toimenpiteiksi. Jos komissio ei hyväksy ehdotusta toimenpiteiksi, puheenjohtaja voi esittää komitealle muutetun version ehdotetuista toimenpiteistä.

5.
Poiketen siitä, mitä 3 kohdassa säädetään, komissio voi hyväksyä ehdotuksen toimenpiteiksi, vaikka toimenpiteet eivät ole komitean lausunnon mukaiset, jos siinä tapauksessa, että toimenpiteitä ei hyväksyttäisi kiireellisesti, markkinoilla aiheutuisi merkittäviä häiriöitä tai ihmisten turvallisuus tai unionin taloudelliset edut vaarantuisivat. 

Tällöin komissio ilmoittaa välittömästi komitealle toimenpiteiden hyväksymistä koskevat perustelunsa ja voi esittää toimenpiteet komitealle toista käsittelyä varten. Jos hyväksytyt toimenpiteet eivät ole komitean toisen lausunnon mukaiset tai jos toimenpiteitä ei ole esitetty toista käsittelyä varten kuukauden kuluessa niiden hyväksymisestä, komissio kumoaa toimenpiteet viipymättä. Jos toimenpiteet ovat komitean toisen lausunnon mukaiset tai jos lausuntoa ei anneta, toimenpiteet pysyvät voimassa.

6 artikla
Välittömästi sovellettavat toimenpiteet

1.
Poiketen siitä, mitä 4 ja 5 artiklassa säädetään, perussäädöksessä voidaan säätää, että erittäin kiireellisissä tapauksissa on sovellettava tämän artiklan 2–5 kohdan säännöksiä.

2.
Komissio hyväksyy toimenpiteet, joita on sovellettava välittömästi. 

3.
Puheenjohtaja esittää viipymättä 2 kohdassa tarkoitetut toimenpiteet asianmukaiselle komitealle tämän lausunnon saamiseksi perussäädöksessä säädetyn menettelyn mukaisesti. 

4.
Jos tarkastelumenettelyä sovellettaessa toimenpiteet eivät ole 5 artiklan 3 kohdassa säädetyllä tavalla komitean lausunnon mukaiset, komissio kumoaa toimenpiteet, jotka on hyväksytty 2 kohdan mukaisesti. 

5.
Poiketen siitä, mitä 4 kohdassa säädetään, komissio voi pitää toimenpiteet voimassa silloin, kun se on perusteltua syistä, jotka liittyvät ympäristön suojeluun, ihmisten, eläinten tai kasvien terveyteen tai turvallisuuteen, meren luonnonvarojen säilyttämiseen, yleiseen turvallisuuteen tai häiriöiden tai häiriöiden uhkan välttämiseksi markkinoilla. Tällaisissa tilanteissa puheenjohtaja joko esittää viipymättä samat toimenpiteet uudelleen komitealle toista käsittelyä varten tai esittää komitealle muutetun version toimenpiteistä.

Edellä 2 kohdassa tarkoitetut toimenpiteet pysyvät voimassa, kunnes ne kumotaan tai korvataan toisella täytäntöönpanosäädöksellä.

7 artikla
Työjärjestys

1.
Kukin komitea vahvistaa jäsentensä enemmistöllä työjärjestyksensä puheenjohtajansa ehdotuksesta sellaisen työjärjestyksen mallin pohjalta, jonka komissio julkaisee Euroopan unionin virallisessa lehdessä.

Jo olemassa olevat komiteat mukauttavat tarvittavalla tavalla työjärjestyksensä työjärjestyksen mallin mukaiseksi.

2.
Komiteoihin sovelletaan komissioon sovellettavia periaatteita ja edellytyksiä, jotka koskevat tietosuojaa ja yleisön oikeutta tutustua asiakirjoihin.

8 artikla
Tiedottaminen komitean työstä

1.
Komissio pitää yllä komiteoiden työtä koskevaa rekisteriä, joka sisältää

a)
komiteoiden kokousten esityslistat, 

b)
yhteenvedon kokouspöytäkirjoista sekä luettelot viranomaisista ja organisaatioista, joihin jäsenvaltioiden edustajikseen nimeämät henkilöt kuuluvat, 

c)
ehdotukset toimenpiteiksi, joista komiteoita on pyydetty antamaan lausunto,

d)
äänestystulokset,

e)
komiteoiden lausuntojen jälkeiset lopulliset ehdotukset toimenpiteiksi,

f)
komission lopullista toimenpiteiden hyväksymistä koskevat tiedot, ja

g)
tilastotiedot komiteoiden työstä.

2.
Euroopan parlamentilla ja neuvostolla on oikeus saada 1 kohdassa tarkoitetut tiedot käyttöönsä.

3.
Kaikkiin 1 kohdan a–f alakohdassa tarkoitettuihin asiakirjoihin sekä 1 kohdan g alakohdassa tarkoitettuihin tietoihin liittyvät viitetiedot julkaistaan rekisterissä. 

9 artikla
Päätöksen 1999/468/EY kumoaminen 

Kumotaan päätös 1999/468/EY.

Kumotun päätöksen 5 a artikla kuitenkin pidetään voimassa niitä voimassa olevia perussäädöksiä varten, joissa siihen viitataan.

10 artikla
Voimassa olevien perussäädösten muuttaminen

1.
Kun ennen tämän asetuksen voimaantuloa hyväksytyissä perussäädöksissä säädetään komission täytäntöönpanovallan käytöstä päätöksen 1999/468/EY mukaisesti,

a)
viittaukset päätöksen 1999/468/EY 3 artiklaan katsotaan viittauksiksi tämän asetuksen 4 artiklaan,

b)
viittaukset päätöksen 1999/468/EY 4 ja 5 artiklaan katsotaan viittauksiksi tämän asetuksen 5 artiklaan.

c)
viittaukset päätöksen 1999/468/EY 6 artiklaan katsotaan viittauksiksi tämän asetuksen 6 artiklaan,

d)
viittaukset päätöksen 1999/468/EY 7 ja 8 artiklaan katsotaan viittauksiksi tämän asetuksen 8 artiklaan.

2.
Tämän asetuksen 3 ja 7 artiklaa sovelletaan kaikkiin jo olemassa oleviin komiteoihin.

11 artikla
Siirtymäjärjestelyt

Tämä asetus ei vaikuta vireillä oleviin menettelyihin, joissa komitea on jo antanut lausuntonsa päätöksen 1999/468/EY mukaisesti.

12 artikla

Tämä asetus tulee voimaan 1 päivänä lokakuuta 2010.

Tämän asetuksen 10 artiklaa sovelletaan 1 päivästä joulukuuta 2010.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä

Euroopan parlamentin puolesta
Neuvoston puolesta

Puhemies
Puheenjohtaja

�	Komitologiapäätöksen mukaan komission oli hyväksyttävä ehdotus toteutettaviksi toimenpiteiksi silloin, kun komitea ei pystynyt antamaan asiasta lausuntoa hallintomenettelyssä, ja silloin, kun muutoksenhakuelimenä toimiva neuvosto ei pystynyt tekemään asiasta päätöstä sääntelymenettelyssä.


�	EUVL C , , s. .

